DOKUMENT TA’ ĦIDMA TAL-PERSUNAL TAL-KUMMISSJONI Sommarju tal-Valutazzjoni tal-Impatt Li jakkumpanja d-dokument Komunikazzjoni tal-Kummissjoni Linji gwida tal-UE għall-applikazzjoni tar-regoli dwar l-għajnuna mill-Istat b'rabta mal-iżvilupp rapidu tan-netwerks broadband /* SEC/2012/0449 final */





DOKUMENT TA’ ĦIDMA TAL-PERSUNAL TAL-KUMMISSJONI Sommarju tal-Valutazzjoni tal-Impatt Li jakkumpanja d-dokument Komunikazzjoni tal-Kummissjoni Linji gwida tal-UE għall-applikazzjoni tar-regoli dwar l-għajnuna mill-Istat b'rabta mal-iżvilupp rapidu tan-netwerks broadband Dikjarazzjoni ta’ ċaħda tar-responsabbiltà Dan is-sommarju jorbot biss lis-servizzi tal-Kummissjoni involuti fit-tħejjija tiegħu u ma jippreġudikax il-forma finali ta’ xi deċiżjoni li tista' tittieħed mill-Kummissjoni. 1. Definizzjoni tal-problema 1.1. Il-problema sottostanti: id-defiċit fil-finanzjament u l-bżonn li titħares il-kompetizzjoni L-eżistenza ta’ infrastruttura effiċjenti ħafna tal-broadband titqies bħala fattur importanti għall-iżvilupp ekonomiku madwar id-dinja. L-aċċess għall-internet b’veloċità għolja jippermetti lin-negozji, speċjalment dawk żgħar, jibqgħu kompetittivi u jippermetti lill-konsumaturi jibbenefikaw minn ħafna servizzi onlajn avvanzati li jtejbu l-kwalità tal-ħajja tagħhom. Meta ppubblikat l-Aġenda Diġitali għall-Ewropa[1] fl-2010, il-Kummissjoni enfasizzat li l-Ewropa teħtieġ aċċess għall-internet veloċi u ultraveloċi b’disponibbiltà usa’ u bi prezz kompetittiv. L-Aġenda Diġitali ddikjarat mill-ġdid l-għan li l-broadband bażiku jitwassal għand l-Ewropej kollha sal-2013 u stabbilixxiet il-mira biex tiżgura li, sal-2020: Ø l-Ewropej kollha jkollhom aċċess għal veloċitajiet tal-Internet ferm ikbar, li jaqbżu t-30 Mbps, u Ø 50% jew iktar tal-unitajiet domestiċi Ewropej jabbonaw ma’ konnessjonijiet tal-internet li jaqbżu l-100 Mbps. L-ispejjeż stmati biex jintlaħqu dawk l-għanijiet jitilgħu sa EUR 60 biljun għall-ewwel stadju u EUR 270 biljun għat-tieni wieħed[2]. Filwaqt li l-biċċa l-kbira tal-investimenti meħtieġa biex jintlaħqu l-miri tal-Aġenda Diġitali għall-Ewropa, kif enfasizzat hawn fuq, se jitwettqu minn kumpaniji privati, hemm oqsma li fihom investiment fis-suq ma jwassalx għal profitt. Minħabba l-karatteristiċi ekonomiċi tal-industrija, l-investimenti privati waħedhom mhux se jkunu biżżejjed biex jintlaħqu għanijiet ambizzjużi ta’ kopertura bħal dawn u l-gvernijiet se jkollhom jintervjenu bl-użu għaqli (u favur il-kompetizzjoni) tal-fondi pubbliċi għall-estensjoni tal-kopertura tan-netwerk ta’ aċċess tal-ġenerazzjoni li jmiss (Next Generation Access “NGA”) ta’ veloċità għolja u ta’ veloċità għolja ħafna f’dawk l-inħawi fejn il-probabbilta hi li l-operaturi tas-suq ma jinvestux b’kundizzjonijiet kummerċjali. L-għan li jintlaħqu miri ambizzjużi ta’ żvilupp tal-infrastruttura jeħtieġ li jiġi kkwalifikat fis-sens li sseħħ kompetizzjoni effettiva wkoll bejn u fuq dawn l-infrastrutturi. Il-kompetizzjoni effettiva se tgħin sabiex timmassimizza “il-benesseri tal-konsumatur”, fil-forma ta’ prezzijiet aktar baxxi u ta’ servizzi aħjar u aktar numerużi għaċ-ċittadini u l-kumpaniji Ewropej Sabiex tagħti gwida dwar kif l-investiment pubbliku jista’ jirrikonċilja dawn l-għanijiet li jmorru kontra xulxin, fl-2009 l-Kummissjoni adottat il-Linji Gwida dwar il-Faxx Wiesa’[3]. Il-Linji Gwida tal-Faxx Wiesa’ għandhom l-għan li jikkontribwixxu biex jintlaħaq l-għan strateġiku tal-kopertura tal-broadband bl-użu xieraq ta’ sussidji pubbliċi. Il-Linji Gwida huma kumplementari għall-inkuraġġiment tal-investiment privat permezz ta’ regolamentazzjoni xierqa u għat-twettiq ta’ azzjonijiet oħra biex jingħata stimolu f’każ ta’ domanda insuffiċjenti. Kull meta l-politiki regolatorji l-oħrajn mhux se jirnexxielhom jistimulaw investiment privat minħabba l-eżistenza ta’ falliment tas-suq, l-awtoritajiet pubbliċi jistgħu jiddeċiedu li jiffinanzjaw infrastruttura tal-broadband bil-għan li jintlaħqu l-għanijiet ta’ kopertura stabbiliti fil-livell Ewropew biex tingħata spinta lit-tkabbir ekonomiku u l-iżvilupp. L-għan li l-Linji Gwida jridu jilħqu huwa li l-investiment pubbliku jsiru bl-aktar mod prokompetittiv. 1.2. Għaliex qed tiġi kkunsidrata azzjoni tal-Kummissjoni? Il-Linji Gwida attwali dwar il-Faxx Wiesa’ jipprevedu li se jiġi riveduti fi żmien tliet snin wara li jidħlu fis-seħħ, biex jitqiesu l-iżviluppi teknoloġiċi u regolatorji ewlenin. B'mod partikolari, peress li l-Linji Gwida daħlu fis-seħħ fl-2009, dawn ġew qabel l-adozzjoni tal-Aġenda Diġitali u, għalhekk, ir-regoli attwali mhumiex kompatibbli għal kollox mal-miri tal-Aġenda Diġitali. 1.3. Kwistjonijiet identifikati fil-proċess ta’ konsultazzjoni Il-kwistjonijiet li ġejjin ġew identifikati bħala rilevanti għall-applikazzjoni tar-regoli dwar l-għajnuna mill-Istat fil-qasam tal-broadband: · L-għoti ta’ direzzjoni lill-għajnuna mill-Istat fejn hi meħtieġa: Analiżi dettaljata tal-immappjar u tal-kopertura: · Li tiġi żgurata l-kompetizzjoni permezz ta’ proċess effettiv tas-sejħiet għall-offerti · L-aħjar valur għall-flus: issir definizzjoni tal-kriterji korretti għall-proċess tal-għażla · Li jiġi żgurat aċċess effettiv għall-operaturi · L-ipprezzar tal-aċċess · Involviment aħjar tal-awtoritajiet regolatorji nazzjonali · Ir-relazzjoni bejn ir-Regolament dwar is-saħħa sinifikanti fis-suq u r-regoli dwar l-għajnuna mill-Istat · Il-programmi qafas · Użu aħjar tal-infrastrutturi eżistenti · Mekkaniżmu tat-treġġigħ lura sabiex jiġi evitat kumpens żejjed 2. Analiżi tas-sussidjarjetà Il-kontroll tal-għajnuna mill-Istat fl-UE huwa l-kompetenza esklussiva tal-Kummissjoni, skont l-Artikoli 107 u 108 tat-TFUE. Il-Kummissjoni trid tevalwa l-miżura skont it-Trattat jekk l-Istati Membri jinnotifikaw għajnuna jew inkella ex officio . 3. Għanijiet L-għan ġenerali tal-Linji Gwida dwar il-Faxx Wiesa’, kif spjegat fil-parti tal-kuntest tar-Rapport u fil-Linji Gwida nfushom, huwa li jiżdiedu t-tkabbir u l-benesseri tal-konsumatur permezz ta’ żvilupp mifrux u rapidu ta’ netwerks ta’ broadband veloċi u ultraveloċi f’ambjent ta' suq kompetittiv. Dan l-għan ġenerali jista’ jiġi ppreċiżat ulterjorment fl-għanijiet speċifiċi li ġejjin: 1. it-twassil tal-infrastruttura f’żoni mhux daqstant servuti: i. L-allinjament mal-Aġenda Diġitali għall-Ewropa ii. L-aċċelerazzjoni tal-introduzzjoni tal-NGA iii. L-evitar tad-duplikazzjoni tal-infrastruttura 2. L-evitar ta’ distorsjonijiet eċċessivi ta’ kompetizzjoni i. l-imitazzjoni tal-mekkaniżmu tas-suq permezz tal-proċess ta' sejħa għall-offerti ii. żieda fit-trasparenza iii. l-iżgurar ta’ aċċess miftuħ iv. it-tnaqqis tal-għajnuna għall-minimu 3. Tnaqqis tal-piż amministrattiv i. l-inkoraġġiment ta’ Programmi qafas ii. is-simplifikazzjoni tal-obbligi regolatorji u dawk relatati mal-għajnuna mill-Istat iii. titjib fl-involviment tal-awtoritajiet regolatorji nazzjonali 4. Alternattivi strateġiċi Kif imsemmi hawn fuq, l-implimentazzjoni veloċi tan-netwerks tal-broadband mhijiex sostenibbli mingħajr fondi pubbliċi. B’din il-perspettiva, ġew stabbiliti t-tliet għażliet li ġejjin . 4.1. Xenarju Bażi: Għażla 1: estensjoni tal-Linji Gwida eżistenti għal tliet snin oħra Il-Linji Gwida attwali jorbtu lill-Kummissjoni biex twettaq il-proċess tar-reviżjoni fi żmien tliet snin mill-adozzjoni tagħhom. Wara li twettaq ir-reviżjoni kif previst, il-Kummissjoni tista’ tikkonkludi li ma tkun meħtieġa l-ebda bidla fit-test attwali, li jkun ġie applikat b'mod konsistenti fit-tliet snin ta’ qabel b'riżultati sodisfaċenti. 4.2. Għażla 2: Emenda fil-Linji Gwida biex jiġi żgurat żvilupp rapidu u kompetittiv tal-infrastruttura tal-broadband L-evalwazzjoni tal-politika attwali enfasizzat għadd ta’ kwistjonijiet li għalihom jista’ jiġi ssuġġerit irfinar mingħajr ma’ jiġi żbilanċjat kompletament l-approċċ segwit fil-Linji Gwida eżistenti. Huma possibbli diversi għażliet sekondarji: L-ewwel għazla sekondarja (il-livell minimu): titjib fl-użu tar-riżorsi Din l-għażla sekondarja tinkludi: l-adattament tar-regoli għall-aċċess għal infrastruttura ffinanzjata pubblikament, l-ikkjarifikar tar-regoli għall-offerti pubbliċi, regoli aktar stretti għall-użu tal-infrastruttura eżistenti, l-involviment tal-awtoritajiet regolatorji nazzjonali fl-implimentazzjoni, aktar trasparenza (inkluż ir-rapurtaġġ ex post), u mekkaniżmu iktar ħafif għat-treġġigħ lura. Il-Linji Gwida attwali jipprevedu, bħala quid pro quo għas-sussidji rċevuti, obbligu ta’ provvista ta’ aċċess effettiv lill-operaturi fuq in-netwerk sussidjat. Din id-dispożizzjoni tista' tiġi rfinata billi tiġi imposta l-ħtieġa ta' infrastruttura newtrali u miftuħa għan-netwerks ultraveloċi, li s-soltu jkollhom il-karatteristika ta’ monopolji naturali, filwaqt li għal żoni aktar remoti l-obbligu tal-aċċess jista’ jkun suġġett għal test tal-proporzjonalità. Biex jiġu żgurati swieq kompetittivi, numru ta’ emendi oħrajn jirrigwardaw l-għażla tal-aktar offerta ekonomikament vantaġġjuża (dwar il-kopertura ġeografika u l-effett fuq il-kompetizzjoni), l-aċċess għall-operaturi u l-ipprezzar tal-aċċess. Sabiex jittaffa l-piż amministrattiv fuq l-awtoritajiet awtorizzanti, jista’ jiġi previst li l-limiti massimi għal proġetti li jinkludu mekkaniżmu ta’ treġġigħ lura jiżdiedu minn EUR 1 miljun għal EUR 10 miljun. Il-Linji Gwida eżistenti dwar il-Faxx Wiesa’ jitolbu lill-Istati Membri jikkonsultaw lill-awtoritajiet regolatorji nazzjonali rilevanti dwar jekk jagħtux għajnuna lil netwerks tal-broadband. B’din l-għażla, fil-Linji Gwida l-ġodda l-pożizzjoni tal-awtoritajiet regolatorji nazzjonali tista’ tiġi ċċarata u msaħħa. Il-Linji Gwida attwali jpoġġu enfasi qawwija fuq it-trasparenza fi skemi ta’ għajnuna mill-Istat għall-broadband, iżda d-dispożizzjonijiet rilevanti huma miżmuma fuq livell ġenerali mingħajr speċifikazzjonijiet dettaljati. Din is-sitwazzjoni tista' tiġi mtejba (a) bl-inklużjoni ta’ aktar dettalji dwar il-kontenut tal-obbligi ta’ trasparenza, (b) bl-inklużjoni ta’ rekwiżit għall-Istati Membri biex iżommu bażi ta’ dejta ċentralizzata tal-infrastrutturi u tas-sejħiet għall-offerti. It-tieni għażla sekondarja (livell intermedju): L-adattament tal-Linji Gwida għall-progress teknoloġiku It-tieni għażla sekondarja tibni fuq l-ewwel waħda iżda tinkludi wkoll adattament għall-iżviluppi teknoloġiċi. Il-Linji Gwida attwali jiddefinixxu lill-NGA bħala teknoloġija bbażata l-aktar fuq il-wajers. Minħabba li l-effiċjenza tal-pjattaformi teknoloġiċi (kejbil mobbli, satellita eċċ) qiegħda titjieb il-ħin kollu, id-definizzjoni tista’ tiġi rfinata biex tinkludi pjattaformi oħrajn, sakemm ikollhom kapaċitajiet għall-NGA. Il-qafas kunċettwali eżistenti tal-Linji Gwida (netwerks bażiċi/NGA, oqsma bojod/griżi/suwed) mhux se jinbidel. Madankollu, il-prinċipju wara l-qafas kunċettwali jista’ jsir iktar espliċitu bl-introduzzjoni tal-kunċett ta’ “bidla fil-pass”. It-tielet għażla sekondarja (livell avvanzat): Allinjament tal-Linji Gwida mal-Aġenda Diġitali It-tielet għażla sekondarja tinkludi l-miżuri diskussi għall-għażliet sekondarji (1) u (2), li huma inqas ambizzjużi, u żżid sezzjoni speċifika oħra għall-kompatibbiltà fil-każ tan-netwerks ultraveloċi. Bil-għan li jingħata appoġġ addizzjonali għall-miri tal-Aġenda Diġitali, it-taqsima addizzjonali tintroduċi l-possibbiltà li l-infrastruttura NGA tiġi ffinanzjata pubblikament fiż-żoni suwed tal-NGA, sakemm jiġu rispettati kondizzjonijiet stretti u salvagwardji prokompetittivi importanti. Biex jinżamm l-inċentiv biex wieħed jinvesti, jeħtieġ li l-investimenti privati jkunu protetti biex ma jiġux fgati minn infrastruttura ffinanzjata pubblikament. 4.3. Għażla 3: Emenda aktar radikali tal-Linji Gwida billi l-għanijiet tal-Aġenda Diġitali għall-Ewropa jitpoġġew l-ewwel It-tielet għażla hija li jinbidel radikalment l-approċċ segwit sa issa u jiġu modifikati sostanzjalment il-Linji Gwida attwali sabiex jissodisfaw il-ħtieġa li jitħaffu kemm jista’ jkun l-iżvilupp tal-broadband u t-twettiq tal-miri tal-Aġenda Diġitali għall-Ewropa. Huwa importanti li wieħed jinnota li lanqas emenda radikali ma tista’ twassal għal tibdil komplet fl-approċċ eżistenti (fir-rigward taż-żoni fejn isir intervent, pereżempju) għaliex dan ikun imur kontra l-għan ġenerali li s-swieq jibqgħu miftuħa u mhux jinqalgħu ’l barra l-investimenti privati. Għalhekk, it-tielet għażla se tirrispetta dawk il-limiti billi tipproponi li tintroduċi fit-test kunċetti u definizzjonijiet ġodda kif ukoll rekwiżiti ġodda għat-test tal-kompatibbiltà. B’mod partikolari: il-miri tal-Aġenda Diġitali għall-Ewropa jkunu inkorporati fil-kunċetti tal-Linji Gwida, ir-rekwiżiti tal-aċċess obbligatorju jitnaqqsu, u r-rekwiżiti tal-proporzjonalità jiġu llaxkati. 5. Analiżi tal-Impatti Filwaqt li jiġu kunsidrati l-fatt li l-Kummissjoni ma għandhiex l-għażla li ma tintervjenix fis-settur (jiġifieri li ma twettaqx l-evalwazzjoni tal-għajnuna mill-Istat fil-miżuri inkwistjoni) u l-fatt li diġà hemm prattika konsistenti tal-każijiet u hemm fis-seħħ Linji gwida, se jsiru rimarki biss dwar il-varjazzjoni tal-fatturi rilevanti tal-impatt ta’ kull għażla 5.1. Għażla 1: Xenarju bażi: estensjoni tal-Linji Gwida eżistenti għal tliet snin oħra Din l-għażla għandha l-vantaġġ tar-rapidità iżda ma tindirizzax l-għanijiet speċifiċi kollha li jridu jintlaħqu mill-eżerċizzju ta’ reviżjoni. Barra minn hekk, kważi l-partijiet interessati kollha u l-Istati Membri – b’intensitajiet differenti – argumentaw favur l-adattament tal-Linji Gwida attwali. Għalhekk, din l-għażla ta’ bażi li sempliċement jiġu estiżi l-Linji Gwida attwali ma ġietx appoġġjata fil-proċess ta’ konsultazzjoni. 5.2. Għażla 2: Emenda fil-Linji Gwida biex jiġi żgurat żvilupp rapidu u kompetittiv tal-infrastruttura tal-broadband Din l-għażla tibni fuq il-politika attwali tal-Kummissjoni u tagħti segwitu immedjat għall-kwistjonijiet li jitqajmu minn żviluppi regolatorji u teknoloġiċi, mill-prattika tal-każijiet, mill-konsultazzjoni mal-partijiet interessati u mir-rapporti tal-esperti. B'mod ġenerali, jinżamm l-approċċ kunċettwali eżistenti tal-Linji Gwida, u b’hekk jitgawdew il-benefiċċji tal-konsistenza u taċ-ċertezza legali. L-ewwel għażla sekondarja (il-livell minimu): titjib fl-użu tar-riżorsi Diversi miżuri proposti bl-ewwel għażla sekondarja jappoġġaw għanijiet speċifiċi li jikkonċernaw l-evitar ta’ distorsjoni tal-kompetizzjoni. It-titjib u l-kjarifika tal-kondizzjonijiet għall-aċċess għal infrastruttura tal-broadband iffinanzjata pubblikament għandha l-benefiċċju li ttejjeb aktar in-natura favur il-kompetizzjoni tal-miżuri approvati. Kundizzjonjiet għal aċċess aħjar jikkawżaw aktar kompetizzjoni fuq in-netwerk u, b'hekk, varjetà ikbar ta' servizzi bi prezzijiet orħos. L-operaturi eżistenti ġeneralment ma jkunux favur regoli ta’ aċċess aktar stretti, għax jargumentaw li l-obbligi fil-qasam tal-għajnuna mill-Istat għandhom ikunu allinjati mar-regolamentazzjoni. L-operaturi alternattivi, mill-banda l-oħra, jiffavorixxu kondizzjonijiet għal aċċess aħjar li jkun jippermettilhom jikkompetu fuq l-infrastruttura eżistenti. Il-konsumaturi jibbenefikaw minn dawn il-miżuri għax implimentazzjoni aħjar tal-Linji Gwida twassal għal infrastruttura tal-broadband iżjed kompetittiva. Fir-rigward tal-involviment tal-awtoritajiet regolatorji nazzjonali, din l-għażla twassal biex iżżid xi ftit speċifikazzjonijiet li jagħtu dettalji aħjar tar-rwol li huma mistennija li jkollhom fil-proċedura dwar l-għajnuna mill-Istat. Tali rwol la jimplika valutazzjonijiet u lanqas deċiżjonijiet strateġiċi diskrezzjonali. Użu aħjar tal-infrastruttura eżistenti jtejjeb id-disponibbiltà tan-netwerks tal-broadband u jippermetti ffokar tar-riżorsi disponibbli fuq żoni fejn din l-infrastruttura hija nieqsa. Fir-rigward tal-għan speċifiku tat-tnaqqis tal-piż amministrattiv, din l-għażla sekondarja tipprovdi riżultat imħallat. Involviment aktar estensiv tal-awtoritajiet regolatorji nazzjonali jista’ jkun ifisser ċerti spejjeż amministrattivi addizzjonali kemm għall-gvernijiet kif ukoll għall-awtoritajiet regolatorji nazzjonali nfushom. Madankollu, dik l-ispiża amministrattiva tkun limitata. Anki l-miżuri ta’ trasparenza se jkollhom riżultati mħallta dwar il-piż amministrattiv. Fuq naħa minnhom, huwa piż limitat fuq l-amministrazzjonijiet li jridu jippubblikaw informazzjoni fuq websajt. Min-naħa l-oħra, id-disponibbiltà ta’ dejta bħal din tnaqqas l-ispiża tat-tfittxija għall investituri privati (operaturi eżistenti u alternattivi) u tnaqqas l-ispejjeż amministrattivi għal amministrazzjonijiet oħra. Il-benefiċċji ta’ trasparenza miżjuda għandhom jegħlbu l-piż amministrattiv li jirriżulta minnha. -ikkjarifikar tar-regoli dwar l-użu tal-infrastruttura eżistenti fil-proċedura tas-sejħa għall-offerti għal għajnuna mill-Istat għandu joffri lill-operaturi alternattivi aċċess aħjar għal infrastruttura bħal din meta jkunu qed jippreparaw l-offerti tagħhom stess. It-tieni għażla sekondarja (livell intermedju): L-adattament tal-Linji Gwida għall-progress teknoloġiku Billi hu kumulattiv, l-impatt tat-tieni għażla sekondarja huwa l-istess bħal dak tal-ewwel għażla sekondarja b’effett inkrementali minħabba definizzjoni ġdida ta’ NGA. It-twessigħ tad-definizzjoni NGA għandu żewġ effetti fuq il-kompetizzjoni. Min-naħa l-waħda, se jżid l-għadd ta’ pjattaformi u operaturi li jkunu jistgħu jipparteċipaw f’offerta pubblika għal netwerks NGA ffinanzjati mill-Istat. Dan għandu jżid il-kompetizzjoni fis-sejħa għall-offerti u b'hekk potenzjalment jitnaqqas l-ammont meħtieġ ta’ għajnuna. Min-naħa l-oħra, teknoloġiji differenti għandhom effiċjenzi kwalitattivi differenti, inkluża l-kapaċità teknika li jingħata l-aċċess. Jekk tintgħażel pjattaforma li, għal raġunijiet teknoloġiċi, tista’ tipprovdi biss aċċess inferjuri, l-impatt kompetittiv tal-infrastruttura l-ġdida jitnaqqas. It-twessigħ tad-definizzjoni ta’ NGA għandu diversi effetti fuq l-introduzzjoni tal-broadband. L-ewwel nett, dan jista’ jżid iż-żoni li huma kkunsidrati bħala NGA "griżi" jew "suwed". It-tieni nett, se jħeġġeġ l-investiment privat f'dawn it-teknoloġiji minħabba li dawn ikunu protetti aħjar kontra li jiġu fgati minn netwerk ieħor tal-NGA li jkun iffinanzjat minn fondi pubbliċi. Bħala riżultat tal-ewwel effett, l-għoti tal-għajnuna mill-Istat jista’ ma jibqax possibbli f’ċerti żoni. Jekk dan ikollux effett fuq l-investiment pubbliku ġenerali fin-netwerks tal-NGA huwa inċert. It-tielet għazla sekondarja (livell avvanzat): Allinjament tal-Linji Gwida mal-Aġenda Diġitali Din l-għażla tibbilanċja r-riskju tal-esklużjoni ta’ inizjattivi privati f’żoni li jħallu profitt mal-ħtieġa li tiġi inkoraġġita l-introduzzjoni tal-fibra: il-fondi pubbliċi se jkunu permessi f'żoni bħal dawn biss jekk jiġi ppruvat li l-investimenti privati eżistenti jkunu jikkonċernaw biss titjib marġinali u temporanju, filwaqt li s-sussidji jkollhom l-għan li jinkoraġġixxu infrastruttura sostanzjalment ġdida. Fil-konsultazzjoni pubblika, operaturi eżistenti u tal-kejbil argumentaw li l-investimenti tagħhom fl-aġġornament tal-infrastruttura tagħhom stess jistgħu jiġu pperikolati bl-intervent pubbliku. Għalkemm tali investimenti jistgħu ma jeħtiġux kapital b’mod intensiv u ma jimplikawx żvilupp ġdid tal-infrastruttura, madankollu jeħtieġ li jiġu protetti sabiex jiġi evitat li jsiru bidliet eċċessivi fil-mekkaniżmu tas-suq. Il-konsultazzjoni pubblika ssuġġeriet li “verifika tal-kompetizzjoni” tista’ tkun soluzzjoni tajba biex jittaffew dawn l-effetti. 5.3. Għażla 3: Reviżjoni aktar radikali tal-Linji Gwida billi l-għanijiet tal-Aġenda Diġitali għall-Ewropa jitpoġġew l-ewwel Din l-għażla tkun tippermetti li jitnaqqas l-ammont ta’ għajnuna mill-Istat meħtieġ, billi l-profittabbiltà tan-netwerk iffinanzjat tiżdied (il-benefiċjarju tal-għajnuna jkun kapaċi jeskludi l-kompetituri bl-użu tal-infrastruttura mibnija ġdida). Madankollu, mhuwiex ovvju li dan l-approċċ aktar klementi fir-realtà jispiċċa jwassal għal żieda fl-investiment fl-NGA u fl-NGA ultraveloċi. Billi l-biċċa l-kbira tal-infrastruttura hija mibnija minn investituri privati, dawn tal-aħħar jistgħu jiddeċiedu li jżommu lura minn tali investiment jekk ir-riskju li aktar tard “fgati” minn infrastruttura ffinanzjata mill-Istat (l-effett ta' “crowding out”). It-tieni, jintużaw flus pubbliċi biex jiġu ffinanzjati l-operaturi dominanti (jew saħansitra l-monopolji). L-għażla li l-miri kwantitattivi tal-Aġenda Diġitali għall-Ewropa jiġu nkorporati fid-definizzjonijiet tal-Linji Gwida jkollu l-benefiċċju li tiżdied il-konsistenza tad-dokumenti tal-UE u tkun tadatta aktar direttament il-Linji Gwida għall-Aġenda Diġitali. Tintroduċi wkoll diviżjoni ċara ħafna li żżid l-għarfien tal-partijiet interessati (b'mod partikolari l-awtoritajiet lokali ż-żgħar) fir-rigward tal-għan tal-intervent pubbliku li għalih huma jimpenjaw ruħhom. Madankollu, dan l-approċċ ifisser ukoll żvantaġġi sostanzjali. L-ewwel, l-approċċ għadu ma ġiex ittestjat u la l-Kummissjoni u lanqas l-awtoritajiet nazzjonali/lokali ma għandhom esperjenza bih. Bħala konsegwenza, jista’ jiġġenera inċertezza fost il-partijiet interessati. Barra minn hekk, il-valutazzjoni tista’, fil-verità, tkun aktar ikkumplikata: l-introduzzjoni ta’ tliet kategoriji ("bażiku", "NGA bil-mod" u "NGA ultraveloċi") minflok it-tnejn ta’ bħalissa, ikunu jridu jiġu evalwati ħafna aktar possibbiltajiet ta’ kombinamenti. Ikollhom jiġu applikati kundizzjonijiet speċifiċi tal-kumpatibbiltà għall-kategoriji differenti. Barra minn hekk, definizzjonijiet kwantitattivi jġorru r-riskju li jiskadu malajr, u dan jitlob għal reviżjoni oħra tal-Linji Gwida f'perjodu ta' żmien qasir, filwaqt li jorbot lill-Kummissjoni bl-applikazzjoni tagħhom sakemm ikunu fis-seħħ. Jekk l-obbligi li jingħata aċċess jiġu limitati għal dak li jkun impost bir-regolamentazzjoni settorjali, dan x’aktarx ikollu impatt ta’ tnaqqis tal-ispejjeż tal-investiment u tal-ammont ta’ għajnuna meħtieġ għal kull proġett. Barra minn hekk, rigward l-operaturi eżistenti, b'mod partikolari dawk stabbiliti, dan inaqqas l-ispiża tagħhom u jżid iċ-ċertezza legali. Madankollu, hemm riskju għoli li l-investimenti jistgħu ma jseħħux għal kollox, li l-fondi pubbliċi jgħinu biex joħolqu jew isaħħu pożizzjonijiet dominanti u li l-awtoritajiet pubbliċi jistgħu jiffinanzjaw bil-flus tal-kontribwenti l-introduzzjoni ta’ arkitetturi "magħluqa" tal-NGA. Dan jillimita l-kompetizzjoni fil-ġejjieni fuq l-infrastruttura ssussidjata, b’żieda fil-prezzijiet u bi tnaqqis konsegwenti tal-kwalità. L-abbandun tal-involviment tal-awtoritajiet regolatorji nazzjonali fil-proċess ta’ għajnuna mill-Istat jegħleb il-problemi indikati minn xi Stati Membri rigward id-dritt formali tal-awtoritajiet regolatorji nazzjonali li jintervjenu f’każijiet ta’ għajnuna mill-Istat u jnaqqas il-piż amministrattiv. Min-naħa l-oħra, dan ifisser telf ta’ kontroll fuq kif jiġu stabbiliti l-kondizzjonijiet tal-aċċess u t-tariffi fuq in-netwerks issussidjati, u dan ifisser telf potenzjali ta' konsistenza. L-illaxkar tar-rekwiżit tal-konsultazzjoni u/jew tar-rekwiżit tas-sejħa għall-offerti għandu l-vantaġġ li jħaffef l-ippjanar tal-miżura u l-iskeda ta’ żmien biex l-awtoritajiet li jagħtu l-għajnuna jkunu jistgħu jimplimentaw il-miżuri tagħhom. Mill-aspett negattiv, l-operaturi kummerċjali jistgħu jżommu lura mill-investimenti tagħhom, jew jipposponuhom, minħabba intervent pubbliku aktar qawwi f’dan il-qasam, filwaqt li l-flejjes pubbliċi u tal-UE jistgħu jintużaw ħażin jew b'mod mhux effettiv. Il-Kummissjoni tista’ tiffaċċja numru kbir ta’ lmenti u litigazzjonijiet. 6. Tqabbil tal-għażliet Għażliet || Effettività || Effikaċja || Koerenza Xenarju bażi: Estensjoni tal-linji gwida eżistenti || - || +/- || - Għażla 2: Reviżjoni tal-linji gwida || || || Għażla sekondarja (1): || + || + || +/- Għażla sekondarja (2): || + || + || + Għażla sekondarja (3): || ++ || + || ++ Għażla 3: Tibdil radikali tal-linji gwida || - || - || + 7. Monitoraġġ u Evalwazzjoni L-Istati Membri kollha li jadottaw skemi ta’ għajnuna koperti mil-Linji Gwida dwar il-Faxx Wiesa’ huma obbligati jissottomettu rapporti annwali fuq skemi bħal dawn lill-Kummissjoni. Barra minn hekk, evalwazzjoni speċifika dwar l-effettività tal-miżuri tal-għajnuna mill-Istat għall-broadband ma tistax titwettaq minħabba li s-sett bażiku ta’ dejta dwar il-miżuri mhuwiex disponibbli. Għalhekk, il-Linji Gwida l-ġodda jipproponu li sett bażiku ta’ dejta – bħall-isem tal-benefiċjarju tal-għajnuna, l-ammont ta' għajnuna riċevut, l-intensità tal-għajnuna u t-teknoloġija applikata – jiġu ppubblikati fuq websajt ċentrali u jkunu disponibbli għall-pubbliku ġenerali. Barra minn hekk, il-Linji Gwida l-ġodda jintroduċu obbligu ex-post inqas tqil ta’ rappurtar. [1] COM(2010) 245 [2] Sors: Tabella ta’ valutazzjoni dwar l-għajnuna mill-Istat: Rapport dwar il-kontribuzzjoni tal-għajnuna mill-Istat għall-Istrateġija Ewropa 2020 – Rebbiegħa 2011 [3] See http://eur-lex.europa.eu/LexUriServ/LexUriServ.do?uri=CELEX:52009XC0930(02):MT:NOT